29η Μεραρχία Πεζικού Piemonte

Η 29η Μεραρχία Πεζικού "Piemonte" () ήταν μεραρχία πεζικού του Ιταλικού Βασιλικού Στρατού στα χρόνια του Β΄ Παγκοσμίου Πολέμου. Είχε την έδρα της στη Μεσσήνη της Σικελίας και επανδρώνονταν κυρίως από κατοίκους της νήσου. Βρισκόταν στην Ελλάδα ως τμήμα των κατοχικών δυνάμενων όταν ανακοινώθηκε η Ανακωχή του Καζίμπιλε στις 8 Σεπτεμβρίου 1943 και διαλύθηκε από τις γερμανικές δυνάμεις τρεις ημέρες αργότερα.

 Ιστορικό 
Οι απαρχές της μεραρχίας εντοπίζονται στην Ταξιαρχία Piemonte η οποία συγκροτήθηκε το 1815 και στις 25 Οκτωβρίου 1831 διασπάστηκε για να σχηματίσει το 1ο και το 2ο σύνταγμα πεζικού που τέθηκαν υπό τη διοίκησή της. Στις 4 Μαΐου 1839 τα δύο συντάγματα αριθμήθηκαν ως 3ο και 4ο αντίστοιχα.

 Α΄ Παγκόσμιος Πόλεμος και Μεσοπόλεμος 
Η ταξιαρχία πολέμησε στο ιταλικό μέτωπο κατά τη διάρκεια του Α΄ Παγκοσμίου Πολέμου. Τον Νοέμβριο του 1926 ονομάστηκε XXIX Ταξιαρχία Πεζικού και εντάχθηκε σε αυτήν το 75ο Σύνταγμα Πεζικού Napoli. Η ταξιαρχία αποτέλεσε τη δύναμη πεζικού της 29ης Εδαφικής Μεραρχίας της Μεσσήνης στην οποία περιλαμβάνονταν επίσης το 24ο Σύνταγμα Πυροβολικού Peloritani. Το 1934 η 29η μετονομάστηκε σε Peloritana.

 Β΄ Ιταλο-Αιθιοπικός Πόλεμος 
Στις 28 Φεβρουαρίου 1935 η Peloritana επιλέχθηκε για να μετάσχει στις επιχειρήσεις της επικείμενης εισβολής στην Αιθιοπία, στο πλαίσιο του επερχόμενου Β΄ Ιταλο-Αιθιοπικού Πολέμου και άφησε την μητροπολιτική Ιταλία στις 5 Μαρτίου 1935 με προορισμό την αποικία της Σομαλίας. Αρχική αποστολή της μεραρχίας ήταν η άμυνα των παράκτιων πόλεων Μογκαντίσου, Μέρκα και Κισμάγιο. Ενεπλάκη σε μάχες τον Μάρτιο του 1936, καταλαμβάνοντας την πόλη Χαράρ. Κατά την τελική ιταλική προέλαση τον Απρίλιο του 1936 περιορίστηκε σε δευτερεύοντα καθήκοντα υποστήριξης. Μετά τη λήξη του πολέμου παρέμεινε στη Χαράρ και πολέμησε υπολείμματα των αιθιοπικών δυνάμεων και αντάρτες στις πόλεις Τζιτζίγκα, Ντίρε Ντάουα, Κομπόλτσα και στην περιοχή της Αμχάρα, πριν επιστρέψει στην Ιταλία.

Στις 15 Απριλίου 1939 το 75ο Σύνταγμα Πεζικού Napoli εντάχθηκε στη νεοσυσταθείσα 54η Μεραρχία Πεζικού Napoli και την ίδια ημέρα η XXIX Ταξιαρχία Πεζικού διαλύθηκε, ενώ τα δύο εναπομείναντα συντάγματα πεζικού τέθηκαν υπό την άμεση διοίκηση της μεραρχίας, που μετονομάστηκε σε 29η Μεραρχία Πεζικού "Piemonte".

 Β΄ Παγκόσμιος Πόλεμος 
Τον Σεπτέμβριο του 1940, ενόψει του Ελληνοϊταλικού Πολέμου, η Piemonte μεταφέρθηκε από τη Σικελία στην Αλβανία. Αποτελούσε τμήμα της εφεδρείας των ιταλικών δυνάμεων στις περιοχές της Κορυτσάς και του Πόγραδετς. Στις 13 Νοεμβρίου 1940, τέσσερα τάγματα της μεραρχίας εισήλθαν στη γραμμή του μετώπου για να πολεμήσουν εναντίον των ελληνικών δυνάμεων στη φάση που το ιταλικό μέτωπο άρχιζε να καταρρέει. Το μεγαλύτερο μέρος των μονάδων της μεραρχίας παρέμεναν στην περιοχή του Πόγραδετς μέχρι τον Μάρτιο του 1941, όταν η μεραρχία μετακινήθηκε στην Κλεισούρα και έλαβε θέσεις στην κοιλάδα του ποταμού Τομορίτσα, πίσω από την μεραρχία Αλπινιστών Cuneense. Η Piemonte συμμετείχε σε αμυντικές μάχες στην περιοχή του Βρωμερού. Στις 13 Απριλίου 1941, ενώ είχε πια προηγηθεί η γερμανική εισβολή στην Ελλάδα, η Piemonte άρχισε να προωθείται νότια και έπειτα από συγκρούσεις με της ελληνικές δυνάμεις που υποχωρούσαν, έφθασε στην Ερσέκα στα ελληνοαλβανικά σύνορα. 

Έπειτα από την κατάληψη της Ελλάδος, η μεραρχία παρέμεινε προσωρινά στην Κορυτσά και τον Ιούνιο του 1941 μετακινήθηκε στην Πελοπόννησο. Ανέλαβε την περιφρούρηση της Πάτρας, του Αιγίου και του Πύργου, ενώ αποσπάσματα επιπέδου τάγματος στάθμευσαν στη Ζακύνθο και στο Ναύπλιο. Έπειτα από την ανακοίνωση της Ανακωχής του Καζίμπιλε στις 8 Σεπτεμβρίου 1943, η Piemonte διαλύθηκε από τις γερμανικές δυνάμεις.

 Παραπομπές 

 Βιβλιογραφία 


Κατηγορία:Μεραρχίες του Ιταλικού Βασιλικού Στρατού στον Β΄ Παγκόσμιο Πόλεμο